钦定古今图书集成/明伦汇编/交谊典/第026卷 > 《周礼》 > 《秋官》
## 钦定古今图书集成/明伦汇编/交谊典/第026卷 > 《周礼》 > 《秋官》

《士师》之职，“掌乡合、州、党、族、闾、比之联，与其民人之什
伍，使之相安相受，以比追胥之事，以施刑罚庆赏。”

〈注〉《乡合》，乡所合也。〈订义〉王昭禹曰：“六乡之内，比其居则有州、党、族、闾，比其民则有什伍，合州、党、族、闾。比者，以比合比，以闾合闾，所以联其居也；合其人民之什伍者，以伍合伍，以什合什，所以联其人也。联比其居，什伍其人，乡官之事而士师又掌之，使之相安相受故也。”王氏详说曰：“《大司徒》《族师比长》特言相受，未尝有相安之文。此士师掌”乡合州党族闾之联，而云“相安”者，正所谓诛乱民以容民也，此所以为刑官之考。《易氏》曰：“人有罪过未丽于法，而害于州里者，去之，则不善者远，而善者得以相安。上罪期役以至下罪，三月役，任于州里者，舍之，则不善者反，而善者得以相受。相安、相受，是与众同欲也；与众同欲，则与众同恶也。以比追胥之事，则出入相友，守望相助，是有利存焉。以施刑罚庆赏，则赏一人而同所劝，罚一人而同所戒，是有义存焉。此《士师》所以掌乡而弼六乡之教也。”刘执中曰：“追袭，寇盗也。胥，偦也，相聚夜宿，以伺盗贼之谓。”郑锷曰：“此皆小司徒与族师之职，乃使士师掌之者，盖司徒官属专治其事，而刑官之属”以刑助之，教以诱之于先，刑以鞭之于后，则民知所

畏，而六乡之政成矣。李嘉会曰：“士师所联比而用之者，亦止追胥刑罚庆赏之事。若有大于此者，则司徒司马当任之。曰‘相安相受’者，使斯民知联比之合，在诸刑官自然相安相保。不然，刑官得以责罚之矣。”